


Daniel Pelka – Dysgu Gwersi gan yr Adolygiad Achos Difrifol

Mae hanes bywyd byr Daniel Pelka yn amlinelliad yr adolygiad achos difrifol a gynhaliwyd gan Fwrdd Amddiffyn Plant Cofentri yn eithriadol o ofidus ac yn anodd ei ddarllen ond mae’n hanfodol bod staff ysgol yn adfyfyrio ar yr hyn y dylid ei ddysgu gan yr achos a’r goblygiadau ar gyfer ein harfer. 

Roedd hwn yn achos cymhleth am nifer o resymau ac fe fyddai nodi methiannau ymarferwyr unigol yn rheswm dros ddiffyg gofal Daniel yn gor-symleiddio’r achos.   Nid yw’r un ymarferydd unigol yn gweithio mewn gwactod ac roedd hynny’n wir yn yr achos hwn o ran bod gweithredoedd neu ddiffyg gweithredoedd unigolion wedi’u seilio’n rhannol o leiaf ar gymorth a chyngor a gawsant gan reolwyr, effeithlonrwydd y systemau a phrosesau maent yn gweithio o’u mewn, yr hyfforddiant a dderbyniasant, a’u llwyth gwaith a chyd-destun cyfundrefnol. Er hyn, er mwyn dysgu at y dyfodol, byddwn yn ffocysu yma ar y materion a’r gwersi i’w dysgu ar gyfer ysgolion. 
Darllenwch grynodeb yr astudiaeth achos a ganlyn ac yn eich grwpiau, adfyfyriwch ar yr hyn a ddysgir o’r achos gan ystyried yn arbennig y cwestiynau canlynol:

1. Sut ydych chi’n sicrhau bod dymuniadau a theimladau plentyn yn cael eu ceisio ac yr ymatebir yn briodol iddynt? 

2. Pa systemau cyfathrebu sydd eu hangen i sicrhau bod pob pryder yn cael ei gofnodi’n gyson, ei rannu a’i asesu’n gywir? 

3. Pa wersi allwn ni eu dysgu o’r achos hwn? 

4. Beth allwn ni ei newid am y ffordd rydym yn gweithio i wella ein harfer?





















Trosolwg o’r Cwrs: 
Daniel Pelka oedd plentyn canol teulu a oedd wedi mudo yn 2005 o Wlad Pwyl i Gofentri. Cafodd Daniel ei lofruddio gan ei fam a’i lystad ym mis Mawrth 2012 yn 4 mlwydd ac 8 mis oed. Am gyfnod o chwe mis o leiaf cyn hyn, roedd wedi’i lwgu, wedi’i ymosod arno, ei esgeuluso a’i gam-drin. Roedd disgwyl i’w chwaer fawr, Anna, roi’r esgus mai dim ond ar ddamwain y cafodd ei anafiadau. Cafwyd ei fam a’i lystad yn euog o lofruddiaeth ym mis Awst 2013 a dedfrydwyd y ddau i 30 mlynedd yn y carchar. 

Cafodd mam Daniel berthynas gyda 3 gwahanol bartner pan oedd yn byw yn y DU. Roedd y perthnasau hyn i gyd yn cynnwys yfed llawer o alcohol a cham-drin domestig aml, a chafodd cyfanswm o 27 achos o gam-drin domestig eu cofnodi.  

Torrwyd braich Daniel ar ddechrau 2011 ac roedd amheuaeth o gam-drin, ond nid oedd y dystiolaeth feddygol yn bendant. Cynhaliodd gweithiwr cymdeithasol asesiad, ond ni nodwyd angen parhaus am ymyrraeth. 

Dechreuodd Daniel yn yr ysgol ym mis Medi 2011. Ychydig iawn o Saesneg a siaradai ac ymddangosai’n ynysig ond roedd yn ymddwyn yn dda ac yn ymuno â gweithgareddau. 


Colli pwysau a Newyn
Wrth i’w amser yn yr ysgol fynd yn ei flaen, dechreuwyd gweld bod Daniel yn llwglyd o hyd ac yn cymryd bwyd ar bob cyfle, ac weithiau byddai’n chwilota trwy’r biniau. Siaradwyd gyda’i fam, ond dywedodd hithau wrthynt bod ganddo broblemau iechyd. Wrth i Daniel fynd yn deneuach a theneuach aeth ei athrawon a nyrs yr ysgol yn fwyfwy pryderus amdano, a gofynnwyd am help y Meddyg Teulu a’r paediatregydd cymunedol. 

Ar ôl y Nadolig 2011, dechreuodd y Dirprwy Bennaeth boeni am nad oedd Daniel yn tyfu ac oherwydd ei obsesiwn â bwyd, ac o ganlyniad fe siaradodd gyda mam Daniel, Ms Luczak, ddwywaith o fis Ionawr 2012, pan ddywedodd Ms Luczak bod Daniel yn cymryd bwyd yn y cartref hefyd ac yn codi yn y nos i ddwyn bwyd o’r oergell. Dywedodd bod Daniel wedi cael dolur rhydd o ganlyniad. 

Mewn tystiolaeth a gafwyd yn ddiweddarach yn y prawf trosedd gan staff yr ysgol am Daniel yn ystod misoedd Ionawr a Chwefror 2012, dywedwyd bod Daniel “yn chwilio am fwyd ym mhobman” ac y byddai’n “bwyta beth bynnag a fyddai’n dod i law”. Ar un achlysur, daeth o hyd i, a bwyta, hanner cacen fawr a oedd i fod ar gyfer yr holl blant gan ei fod yn ben-blwydd ar un o’r athrawon. Er gwaethaf y ffaith ei fod yn ymgysylltu’n wael gyda’i gymheiriaid, dywedwyd ei fod yn cymryd neu’n perswadio plant eraill i roi bwyd iddo ac yna’n ei fwyta yn y toiledau. Ar rai achlysuron roedd wedi cymryd bwyd o’r biniau ac wedi ceisio bwyta bwyd a daflwyd. Ceisiodd hefyd fwyta ffa oedd wedi’u plannu mewn pridd a jeli amrwd wedi’i gymryd o bwll tywod. Roedd gan Daniel focs bwyd bob dydd ond dywed staff mai’r mymryn lleiaf o fwyd oedd ynddynt, ac y byddai’n bwyta hyn i gyd bob tro. 

Y disgrifiad a gafwyd gan staff yr ysgol yn eu tystiolaeth i’r prawf trosedd am bryd a gwedd Daniel oedd, yn gyffredinol, ei fod yn colli pwysau, ac yn welw ei olwg, yn arbennig o fis Ionawr 2012 ymlaen, a bod ei ddillad yn edrych yn llac amdano. Serch hyn, roedd wedi’i wisgo’n briodol mewn dillad glan bob tro. Dywedwyd ei fod yn edrych yn normal pan ddechreuodd yn yr ysgol gyntaf, ond bod ei olwg yn newid, gydag un athro cynorthwyol yn dweud ei bod yn “bryderus iawn, iawn” a’i fod wedi mynd yn “fag o esgyrn”. 

Anafiadau
Hefyd, daeth Daniel i’r ysgol gyda chleisiau a marciau anesboniadwy arno roedd gwahanol aelodau o staff yr ysgol wedi’u gweld, ond ni chawsant eu cofnodi na’u cysylltu ag ymddygiad Daniel ynghylch bwyd a oedd yn peri gofid. Ni wnaed atgyfeiriadau cysylltiol mewn perthynas â’r anafiadau hyn. Ar brydiau, roedd presenoldeb Daniel yn yr ysgol yn wael ac roedd swyddog lles addysg yn rhan o’i achos. 

Rhwng Rhagfyr 2011 a Chwefror 2012 bu adegau pan ddaeth Daniel i’r ysgol gydag anafiadau ar ei wyneb. Oherwydd na chafodd anafiadau o’r fath eu cofnodi’n briodol yn yr ysgol, nid yw’n hollol glir pa anafiadau a welwyd na phryd. O’r wybodaeth a roddwyd i’r Adolygiad Achos Difrifol a’r dystiolaeth a roddwyd yn y prawf trosedd, nodwyd mai anafiadau Daniel oedd: 
· “tua phedwar clais smotyn i lawr y gwddf o’r glust i’r ysgwydd” - a welwyd gan yr athro dosbarth ac a gofnodwyd yn y llyfr pryderon (ar gyfer y dosbarth derbyn) wedi’i ddyddio 16eg Ionawr 2012 
· “cleisiau glas/du ffres ar y llygaid a chrafiad ar draws y trwyn” – a welwyd gan yr athro dosbarth rhywbryd cyn 10fed Chwefror 2012 a dywedodd ei bod wedi dweud wrth y pennaeth. Roedd disgrifiad o anaf tebyg, er y cyfeiriwyd ato fel: 
· “marc difrifol ar ei drwyn, (bron â bod fel tolc), llygad ddu a smotiau gwaed ar ei wyneb” a welwyd gan un o’r cynorthwywyr addysgu “ym mis Ionawr neu Chwefror” a bod y pennaeth wedi cael gwybod am hyn. 
· “clais yng nghanol y talcen” – a welwyd gan gynorthwyydd addysgu er nad oedd yn sicr p’un a oedd hyn cyn neu ar ôl y Nadolig 2011. 
· Cyfeiriodd cynorthwyydd addysgu arall at “lwmp mawr ar ochr chwith ei dalcen tua maint darn dwy geiniog” a’i bod wedi dweud wrth yr athro dosbarth am hyn. 
· “sgraffiniad ar dop/blaen ei dalcen” - a welwyd gan y pennaeth a ofynnodd i Anna beth oedd wedi digwydd ac fe ddywedodd hithau bod ei brawd wedi cael ei wthio drosodd gan blentyn arall tu allan i’r ysgol. Roedd y pennaeth yn meddwl bod hyn wedi digwydd ddwy neu dair wythnos cyn marwolaeth Daniel (h.y. canol mis Chwefror 2012). Nid oedd y pennaeth yn cofio gweld unrhyw anaf arall. 

Roedd un o’r cynorthwywyr addysgu wedi gofyn Daniel sut roedd dau o’r anafiadau wedi cael eu hachosi, ond dywedwyd iddo beidio â rhoi esboniad gan edrych ar y llawr a gwrthod dweud dim.

Ym mis Chwefror 2012, gwelwyd Daniel gan baediatregydd cymunedol, ond cysylltwyd ei ymddygiad ynghylch bwyd a’i bwysau isel gyda chyflwr meddygol ac ni archwiliwyd i’r posibilrwydd mai cam-drin emosiynol neu esgeulustod oedd y rhesymau posibl. Nid oedd y paediatregydd yn ymwybodol o’r anafiadau corfforol roedd yr ysgol wedi’u gweld. Tair wythnos ar ôl asesiad y paediatregydd bu farw Daniel yn dilyn anaf i’w ben. 

Mynychodd Daniel yr ysgol yn ystod yr wythnos 27ain Chwefror i 1af Mawrth 2012 ac yn ystod y cyfnod hwn esboniodd y dirprwy i’r pennaeth bod Daniel wedi cael presgripsiwn ar gyfer llyngyr ond cytunasant drefnu cyfarfod i ystyried beth y gellid ei wneud ymhellach. Ar y 1af Mawrth 2012, gwelwyd Daniel yn cymryd darn o ffrwyth wedi’i hanner fwyta o fin, er yr ataliwyd rhag ei fwyta. Ar ddydd Gwener 2il Mawrth 2012, cofnodwyd bod Daniel yn absennol o’r ysgol heb awdurdodaeth. Gwnaeth yr ysgol alwad ffôn i’r cartref ond ni chafwyd ateb. 

Am ychydig ar ôl 3.00am ar ddydd Sadwrn 3ydd Mawrth 2012 gwnaethpwyd galwad ffôn i’r gwasanaeth ambiwlans a chafodd Daniel ei dderbyn yn yr ysbyty am 3.28am ar ôl dioddef ataliad y galon ac ni fu’n bosibl ei ddadebru. Cafodd ei ddatgan yn farw am 3.50am. 

Yn ei bost-mortem ar 6ed Mawrth 2012 roedd Daniel yn pwyso 10.7kg (pwysau dadhydradedig), a chanfu archwiliadau dilynol mai’r hyn a achosodd ei farwolaeth oedd anaf i’r pen, “bron yn sicr o ganlyniad i ergyd uniongyrchol i’r pen”. Ystyriwyd hefyd bod diffyg maeth a hydradiad Daniel yn ofnadwy ac roedd ganddo gleisiau dros ei gorff nad oedd modd dweud mai rhywbeth naturiol oedd wedi’u hachosi. Nodwyd cyfanswm o bedwar deg o anafiadau. Hefyd roedd lefel sodiwm Daniel yn uchel iawn. Daeth y patholegydd fforensig i’r casgliad bod y canfyddiadau hyn yn adlewyrchu esgeulustod hirsefydlog. 





